钦定古今图书集成/明伦汇编/官常典/第693卷 > 黄仲昭
## 钦定古今图书集成/明伦汇编/官常典/第693卷 > 黄仲昭

按《明外史》本传：“仲昭，名潜，以字行，莆田人。性端谨，年
十五、六即有志正学。登成化二年进士，改庶吉士，授
编修。与章懋、庄昶同以直谏被杖，谪湘潭知县。在道
用谏官言，改南京大理评事。两京诸司隶卒率放还
而取其月钱为故事。惟仲昭与罗伦不取御史，纵子
弟取赂，刑部曲为地，仲昭驳正之。有群掠民妇转鬻”
者，部坐首恶一人，仲昭请皆坐。连遭父母丧，不离苫
块者四年。服除，以亲不逮养，遂不出。弘治改元，御史
姜洪疏荐吏部尚书王恕，檄有司敦趣。比至，恕迓之
大门外，揖让升堂，相向再拜，世两高之。除江西提学
佥事，诲士以正学。久之，再疏乞休，日事著述，学者称
“未轩先生。”卒年七十四。